Document ID: 32009D0827

DECIZIA COMISIEI
din 13 octombrie 2009
de autorizare a introducerii pe piață a semințelor de Chia (Salvia hispanica) ca ingredient alimentar nou conform Regulamentului (CE) nr. 258/97 al Parlamentului European și al Consiliului
[notificată cu numărul C(2009) 7645]
(Numai textul în limba franceză este autentic)
(2009/827/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (1), în special articolul 7,
întrucât:
(1)
La data de 30 iunie 2003, societatea Robert Craig & Sons a înaintat autorităților competente din Regatul Unit o cerere de introducere pe piață a semințelor de Chia (Salvia hispanica) și a semințelor măcinate ca ingredient alimentar nou; la 7 mai 2004, organismul competent de evaluare a produselor alimentare din Regatul Unit a emis raportul său de evaluare inițială. În raportul respectiv, se concluziona că semințele de Chia (Salvia hispanica) sunt sigure pentru utilizările propuse în produsele alimentare.
(2)
Comisia a transmis raportul de evaluare inițială tuturor statelor membre la data de 14 iunie 2004.
(3)
În cursul intervalului de 60 de zile prevăzut la articolul 6 alineatul (4) din Regulamentul (CE) nr. 258/97 s-au formulat obiecții motivate privind comercializarea produsului în conformitate cu dispoziția respectivă; prin urmare, la 4 aprilie 2005 a fost consultată Autoritatea Europeană pentru Siguranța Alimentară (EFSA), care a emis un aviz la 5 octombrie 2005. Cu toate acestea, deoarece solicitantul nu a putut furniza date suficiente, avizul EFSA nu conține nicio concluzie cu privire la siguranță, însă prevede reexaminarea cererii, în cazul în care solicitantul ar furniza informații suplimentare.
(4)
La 30 septembrie 2006, responsabilitatea în ceea ce privește cererea a fost transferată către societatea Columbus Paradigm Institute S.A., care a prezentat date și informații suplimentare, în conformitate cu solicitarea EFSA. Prin urmare, la 21 ianuarie 2008, EFSA a fost invitată să finalizeze evaluarea semințelor de Chia (Salvia hispanica) și a semințelor măcinate.
(5)
La 13 martie 2009, EFSA a emis cel de-al doilea aviz cu privire la semințele de Chia (Salvia hispanica) și la semințele măcinate, ca ingredient alimentar.
(6)
În acest aviz, EFSA a recunoscut că informațiile furnizate permit să se ajungă la o concluzie pozitivă în ceea ce privește siguranța semințelor de Chia și a semințelor întregi de Chia măcinate. În special, EFSA a concluzionat că este puțin probabil ca utilizarea semințelor de Chia (Salvia hispanica) și a semințelor măcinate în produse de panificație în condițiile specificate să aibă un efect negativ asupra sănătății publice.
(7)
În baza evaluării științifice, se stabilește că semințele de Chia (Salvia hispanica) și semințele de Chia măcinate respectă criteriile prevăzute la articolul 3 alineatul (1) din Regulamentul (CE) nr. 258/97.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Semințele de Chia (Salvia hispanica) și semințele de Chia măcinate, astfel cum se specifică în anexă, pot fi introduse pe piața comunitară ca ingredient alimentar nou, pentru a fi utilizate în produse de panificație cu un conținut maxim de semințe de Chia (Salvia hispanica) de 5 %.
Articolul 2
Denumirea ingredientului alimentar nou autorizat prin prezenta decizie, menționată pe eticheta produsului alimentar care îl conține, este „semințe de Chia (Salvia hispanica)”.
Articolul 3
Prezenta decizie se adresează Columbus Paradigm Institute S.A., Chaussée de Tervuren 149, B-1410 Waterloo.
Adoptată la Bruxelles, 13 octombrie 2009.

Labels: 0
3
17
6